
Nr.68, datë 29.12.2006

Për emërimin e një anëtari të bordit të entit rregullator të sektorit të energjisë elektrike

Në mbështetje të nenit 78 të Kushtetutës, të nenit 4 të ligjit nr.9072, datë 22.5.2003 “Për sektorin e energjisë elektrike”, ndryshuar me ligjin nr.9512, datë 10.4.2006, si dhe të nenit 88 të Rregullores së Kuvendit, me propozimin e Ekipit Përzgjedhës,

Kuvendi
i Republikës së Shqipërisë

Vendosi:

I. Zoti Abaz Aliko emërohet anëtar i Bordit të Entit Rregullator të Sektorit të Energjisë Elektrike.
II. Ky vendim hyn në fuqi më 1.2.2007.

Kryetare
Jozefina Topalli (Çoba)


Dekret
Nr.5168, datë 22.12.2006

Për dhënie të shtetësisë shqiptare

Në mbështetje të nenit 92 pika “c” të Kushtetutës, të nenit 20 dhe të nenit 9 pika 7 të ligjit nr.8389, datë 5.8.1998 “Për shtetësinë shqiptare”, si dhe me propozim të Ministrisë së Turizmit, Kulturës Rinisë dhe Sporteve

Dekretoj:

Neni 1

U jepet shtetësia shqiptare me kërkesë të tyre:

	1. Kaltrina Adem Krasniqi
	8. Refet Zulfi Elmazi

	2. Fiona Izet Beqiri
	9. Hajrun Asan  Taqi (Thaçi)

	3. Tringë Dervish Qerreti
	10. Bekim Inis Cara

	4. Jetmir Ali Rexhepi
	11. Sulejman Irfan Pashoja

	5. Agon Bujar Agani
	12. Fatmir Meleq Velaj

	6. Safet Hasan Ramadani
	13. Ismet Ramë Hamiti

	7. Menduh Asan Taqi (Thaçi)
	14. Zejnije Rrustem Hamiti (Curri)



Neni 2

Ky dekret hyn në fuqi menjëherë.

Presidenti i Republikës së Shqipërisë
Alfred Moisiu



Dekret
Nr.5176, datë 4.1.2007

Për emërim Ambasadori

Në mbështetje të nenit 92 pika “dh” dhe 93 të Kushtetutës, me propozim të Kryeministrit,

Dekretoj:

Neni 1

Zoti Roland Bimo, Ambasador i Jashtëzakonshëm dhe Fuqiplotë i Republikës së Shqipërisë në Mbretërinë e Holandës, rezident, emërohet Ambasador i Jashtëzakonshëm dhe Fuqiplotë i Republikës së Shqipërisë pranë Organizatës për Ndalimin e Armëve Kimike “OPCW”, jorezident.

Neni 2

Ky dekret hyn në fuqi menjëherë.

Presidenti i Republikës së Shqipërisë
Alfred Moisiu



VENDIM
Nr.852, datë 13.12.2006

Për SHPRONËSIMIN, PËR INTERES PUBLIK, TË PRONARËVE TË PASURIVE TË PALUAJTSHME, PRONË PRIVATE, QË PREKEN NGA NDËRTIMI I SEGMENTIT RRUGOR KORÇË-KAPSHTICË
 
Në mbështetje të nenit 100 të Kushtetutës, të neneve  5, pika 1, 20 e 21 të ligjit nr.8561, datë 22.12.1999 “Për shpronësimet dhe marrjen në përdorim të përkohshëm të pasurisë, pronë private, për interes publik”,  dhe të nenit 8 të ligjit nr.9464, datë 28.12.2005 “Për Buxhetin e Shtetit të vitit 2006”, me propozimin e Ministrit të Punëve Publike, Transportit dhe Telekomunikacionit, Këshilli i Ministrave

VENDOSI:

1.  Shpronësimin, për interes publik, të pronarëve të pasurive të paluajtshme, pronë private, që preken nga ndërtimi i segmentit rrugor Korçë-Kapshticë.
2.  Shpronësimi të bëhet në favor të Drejtorisë së Përgjithshme të Rrugëve.
3. Pronarët e pasurive të paluajtshme, që shpronësohen, të kompensohen në vlerë të plotë, sipas masës, që paraqitet në tabelën, që i bashkëlidhet këtij vendimi, për sipërfaqen 7 596 m2, tokë bujqësore,  e vlerësuar me  1 000 lekë/ m2, në shumën  7 596 000 (shtatë milionë e pesëqind e nëntëdhjetë e gjashtë mijë) lekë, për sipërfaqen 7 380 m2, tokë truall,  e vlerësuar me  4 000 lekë/ m2, në shumën  29 520 000 (njëzet e nëntë milionë e pesëqind e  njëzet  mijë)  lekë, për sipërfaqen 1 452 m2, tokë bujqësore,  e vlerësuar me  600 lekë/ m2, në shumën  871 200 (tetëqind e shtatëdhjetë e një mijë e dyqind) lekë, e vlerësuar në shumën e përgjithshme 37 987 200 (tridhjetë e shtatë milionë e nëntëqind e  tetëdhjetë e shtatë mijë e dyqind) lekë.
4. Vlera e përgjithshme e shpronësimit, prej 37 987 200 (tridhjetë e shtatë milionë e nëntëqind e tetëdhjetë e shtatë mijë e dyqind) lekësh, të përballohet nga buxheti i vitit 2006, zëri “Shpronësime”, nga investimet në sektorin rrugor, miratuar për Ministrinë e Punëve Publike, Transportit dhe Telekomunikacionit.
5. Shpenzimet procedurale, në shumën 185 500 (njëqind e tetëdhjetë e pesë mijë e pesëqind) lekë, të përballohen nga Drejtoria e Përgjithshme e Rrugëve.
6. Shpronësimi të fillojë e të përfundojë brenda muajit dhjetor 2006.
7.  Likuidimi i pronarëve nga Drejtoria e Përgjithshme e Rrugëve të bëhet brenda afatit të parashikuar në pikën 6 të këtij vendimi.
8. Ngarkohen Ministria e Punëve Publike, Transportit dhe Telekomunikacionit dhe Drejtoria e Përgjithshme e Rrugëve për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Sali Berisha

VENDIM
Nr.857, datë 20.12.2006

PËR FINANCIMIN E SHËRBIMEVE TË KUJDESIT SHËNDETËSOR PARËSOR NGA SKEMA E DETYRUESHME E SIGURIMEVE TË KUJDESIT SHËNDETËSOR

Në mbështetje të nenit 100 të Kushtetutës dhe të neneve 4, pika 2, shkronja “b” e 36 të ligjit nr.7870, datë 13.4.1994 “Për sigurimet shëndetësore në Republikën e Shqipërisë”, të ndryshuar, me propozimin e Ministrit të Shëndetësisë, Këshilli i Ministrave

VENDOSI:

1. Financimin, nga skema e detyrueshme e sigurimeve shëndetësore, të shërbimeve të Kujdesit Shëndetësor Parësor (KSHP), të përcaktuara në shtojcën 1, që i bashkëlidhet këtij vendimi.
2. Shërbimet e KSHP-së organizohen dhe ofrohen në bazë qendrash shëndetësore, sipas udhëzimit të Ministrit të Shëndetësisë.
3. Qendra shëndetësore është person juridik, publik, jobuxhetor, jofitimprurës, me llogari bankare të veçantë, i cili përfshin të gjithë rrjetin e dhënësve të shërbimit, në varësi të tij, siç është përcaktuar në kontratë.
Qendra shëndetësore ushtron veprimtarinë, administrohet dhe vepron në bazë të ligjeve në fuqi, të statutit të qendrës shëndetësore dhe të rregullores së përgjithshme për kontraktimin e shërbimeve të KSHP-së, e përcaktuar në shtojcën 2, së bashku me anekset përkatëse A+B, që i bashkëlidhen këtij vendimi.
Qendra shëndetësore drejtohet nga drejtori i kësaj qendre.
4. Ministri i Shëndetësisë, brenda datës 30 janar 2007, të miratojë statutin tip të qendrave shëndetësore, ndërsa bordi i qendrave shëndetësore miraton statutin për çdo qendër shëndetësore.
5. ISKSH-ja lidh kontratë me qendrat shëndetësore, në të gjithë vendin, në bazë të rregullores së përgjithshme për kontraktimin e shërbimeve të KSHP-së, të përcaktuara në pikën 1 të këtij vendimi.
Nga kjo bëjnë përjashtim:
a) Shërbimet e ofruara nga qendrat komunitare të shëndetit mendor;
b) Shërbimi dentar publik;
c) Shërbimet e higjienës dhe të epidemiologjisë;
c) Shërbimet e ofruara nga strukturat e ngritura për edukimin dhe promocionin shëndetësor;
d) Shërbimet e ofruara nga mjekët e shkollave, të kopshteve dhe çerdheve.
6. Mënyra e pagesës dhe e shpërblimit të punës së punonjësve të qendrave shëndetësore, që kanë lidhur kontratë me ISKSH-në sipas këtij vendimi, miratohet nga këshilli administrativ i këtij instituti.
7. Ministri i Shëndetësisë dhe Ministri i Financave miratojnë tarifat për shërbimet e ofruara nga qendrat shëndetësore për rastet e personave të pasiguruar dhe për shërbime jashtë paketës së shërbimeve të KSHP-së. Të ardhurat e krijuara nga shërbimet e ofruara, sipas kësaj pike, përdoren sipas përcaktimeve të vendimit nr.432, datë 28.6.2006 të Këshillit të Ministrave “Për krijimin dhe administrimin e të ardhurave, që krijojnë institucionet buxhetore”.
8. Ministri i Shëndetësisë dhe ISKSH-ja, brenda vitit 2006, të identifikojnë të gjitha qendrat shëndetësore, në bazë të ndarjes administrative në vend, numrin e personelit mjekësor dhe atij ndihmës dhe numrin e popullsisë, që ato mbulojnë me shërbime të KSHP-së.
9. Ngarkohen Ministria e Shëndetësisë, Ministria e Brendshme dhe ISKSH-ja, që, me fondet e miratuara në buxhetin e vitit 2007, të planifikojnë zhvillimin e veprimtarive për promovimin, komunikimin dhe informimin, për financimin e shërbimeve të KSHP-së nga skema e sigurimeve të detyrueshme të kujdesit shëndetësor.
10. Drejtori i Shëndetit Publik emëron drejtorin e përkohshëm të çdo qendre shëndetësore, për një periudhë kohe jo më të gjatë se deri më 30 mars 2007. Drejtori i qendrës shëndetësore emërohet dhe lirohet nga bordi i qendrës.
Drejtori i përkohshëm i qendrës shëndetësore ngarkohet, që, brenda datës l6 janar 2007:
- të lidhë kontratën individuale, të përkohshme, të punës me secilin nga punonjësit aktualë të qendrës shëndetësore;
- të çelë llogarinë bankare të qendrës shëndetësore pranë një banke të nivelit të dytë, e cila ka degë në afërsi të qendrës shëndetësore;
- të marrë në dorëzim, rregullisht, inventarin aktual të mjeteve në përdorim të qendrës shëndetësore, sipas rregullores së përgjithshme të kontraktimit të shërbimeve të KSHP-së.
11. Ngarkohen Ministria e Shëndetësisë dhe ISKSH-ja, që, në bashkëpunim me organet e qeverisjes vendore, brenda datës 30 mars 2007, të ngrenë bordet e qendrave shëndetësore.
12. ISKSH-ja, brenda datës 30 mars 2007, të përfundojë lidhjen e kontratave me çdo qendër Shëndetësore.
13. Të gjitha aktet nënligjore, që janë në kundërshtim me këtë vendim, shfuqizohen.
14. Ngarkohen Ministria e Shëndetësisë, Ministria e Financave dhe Instituti i Sigurimeve të Kujdesit Shëndetësor për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha


Shtojca 1 

LISTA E SHËRBIMEVE TË KSHP QË DUHET TË OFROJË QENDRA SHËNDETËSORE

Kujdesi për të rriturit
Diagnozat kryesore dhe mjekimi i sëmundjeve
Kjo kategori mbulon sëmundjet më të përhapura te të rriturit që përfitojnë shërbime në nivelin e Kujdesit Shëndetësor Parësor.
Hipertensioni
Dhimbjet e gjoksit
Angina /sëmundja e ishemisë së zemrës
Insuficiencë kardiake
Diabeti
Infeksioni i aparatit urinar
Anemia
Azma
Dhimbjet akute të mesit
Depresioni
Ankthi
Infeksione të rrugëve të frymëmarrjes te të rriturit
Problemet e lëkurës
Problemet e prostatit
Dhimbjet e kokës
Artriti ose dhimbjet e kyçeve

Kujdesi pediatrik
Diagnozat kryesore dhe mjekimi i sëmundjeve
Kjo kategori mbulon sëmundjet më të përhapura te fëmijët që përfitojnë shërbime në nivelin e Kujdesit Shëndetësor Parësor.
Infeksioni akut i bajameve
Bronkiti
Infeksionet e rrugëve të poshtme të frymëmarrjes
Infeksioni i veshit të mesëm
Heqja e barkut dhe të vjellat
Konvulsionet nga temperatura e larta
Temperatura e lartë
Infeksionet e rrugëve urinare
Problemet e të ushqyerit
Problemet e lëkurës


Kujdesi për fëmijën
Monitorimi i rritjes dhe zhvillimit të fëmijës
Imunizimi

Shëndeti i gruas dhe kujdesi shëndetësor riprodhues
Kjo kategori mbulon shërbimet më të zakonshme të nevojshme për gratë që përfitojnë shërbime në nivelin e Kujdesit Shëndetësor Parësor.

Planifikimi familjar
Sëmundjet/infeksionet, seksualisht, të transmetueshme
Vizita e gjirit
Analiza e qafës së mitrës
Menopauza
Shtatzënia normale
Diagnostikimi klinik dhe mjekimi gjatë shtatzënisë
Kujdesi pas lindjes
Shërbimet parandaluese

Kujdesi për rastet urgjente
Kjo kategori mbulon arsyet më të zakonshme të nevojshme për personat që përfitojnë shërbime urgjence në nivelin e Kujdesit Shëndetësor Parësor.

Menaxhimi fillestar dhe stabilizimi i problemeve urgjente
Ataket e azmës
Dhimbjet e gjoksit
Frakturat
Kujdesi për gërvishtjet/plagët

Shërbimet minilaboratorike (që mund të ofrohen pa pasur nevojë për personel laborant)
Shërbimet minimale të shfrytëzueshme në nivelin e Kujdesit Shëndetësor Parësor përfshijnë:
Analizën e urinës
Analizën e sheqerit në gjak
Analizën e barrës
Analizën e sekrecioneve vaginale për gjetjen e infeksionit

Shtojca 2
RREGULLORJA E PËRGJITHSHME PËR KONTRAKTIMIN E SHËRBIMEVE TË
KUJDESIT SHËNDETËSOR PARËSOR

Objekti
Neni 1

Rregullorja e përgjithshme (këtu dhe më tej e quajtur rregullorja), përcakton metodën e kontraktimit të pagesës dhe të monitorimit të shërbimeve shëndetësore të ofruar për popullsinë në fushën e kujdesit shëndetësor parësor, të drejtat dhe detyrimet e palëve në këtë marrëdhënie kontraktuale, si dhe çështje të tjera që lidhen me kontratën.

Kontraktimi
Neni 2

Instituti i Sigurimeve të Kujdesit Shëndetësor (këtu e më tej do të quhen ISKSH) do të sigurojë lidhjen e kontratës ndërmjet Drejtorisë Rajonale të Sigurimeve të Kujdesit Shëndetësor (këtu e më tej do quhet DRSKSH) dhe qendrave shëndetësore (këtu e më tej do të quhet QSH), në çdo qark, për një periudhë kohore të barabartë me të paktën një vit kalendarik.


ISKSH-ja mund të lidhë kontrata edhe me mjekë individualë ose subjekte juridike private që  ofrojnë shërbime të kujdesit shëndetësor parësor, sipas kushteve dhe kritereve të miratuara nga Këshilli Administrativ i ISKSH-së dhe që plotësojnë standardet e vendosura nga Ministri i Shëndetësisë.

Neni 3
ISKSH-ja harton projektkontratën tip, e cila miratohet nga Këshilli Administrativ i ISKSH-së

Elemente, të caktuara, të kontratës negociohen mes dy palëve kontraktore që janë: DRSKSH-ja nga njëra anë dhe QSH-ja nga ana tjetër.
Nënshkrimi i kontratës do të bëhet nga drejtori i DRSKSH-së dhe drejtori i QSH-së, jo më vonë se një muaj para hyrjes në fuqi të saj.
Kontrata do të përmbajë:
i) shërbimet shëndetësore që duhet të ofrojë QSH-ja;
ii) treguesit e cilësisë së shërbimeve që duhet të ofrojë QSH-ja:
iii) pagesën dhe procedurat e financimit që do të kryhen nga ISKSH-ja;
iv) procedurat që kërkohen për monitorimin e zbatimit të kontratës;
v) çështje të tjera që përcaktohen nga kjo rregullore dhe udhëzimet e ISKSH-së.
Qendra shëndetësore deklaron pasuritë e saj para lidhjes së kontratës me ISKSH-në.

Neni 4

Në zbatim të kësaj rregulloreje dhe për të realizuar kontraktimin, ISKSH-ja nxjerr udhëzime të detyrueshme për DRSKSH-në dhe QSH-në, lidhur me:
a) afatet e procesit të kontraktimit; 
b) përpunimin e buxhetit të QSH-së;
c) tavanin e projektbuxhetit për çdo QSH dhe në nivel qarku;
ç) procedurat që ndiqen për negocimin dhe nënshkrimin e kontratës.

Shërbimet që ofron qendra shëndetësore
Neni 5

Kontrata do të përcaktojë, qartë, llojet e shërbimeve që duhet të ofrojë QSH-ja për trajtimin e gjithë grupmoshave dhe kategorive të popullatës, duke siguruar funksionimin e parimit, që mjeku i përgjithshëm i familjes, të jetë “kontakti i parë” për nevojat shëndetësore të popullsisë në zonën e mbulimit të QSH-së.

Neni 6

Paketa minimale e shërbimeve që duhet të ofrojë QSH-ja, përcaktohet nga MSH-ja, mbështetur në rekomandimet e Komitetit të Përhershëm të ngritur pranë MSH-së, me përfaqësues të të gjitha palëve të interesuara, duke përfshirë: Ministrinë e Shëndetësisë, Institutin e Sigurimeve të Kujdesit Shëndetësor, Institutin e Shëndetit Publik, Urdhrin e Mjekut, Fakultetin e Mjekësisë së Universitetit të Tiranës, Ministrinë e Financave, Ministrinë e Arsimit. Në përfundim ajo miratohet nga Këshilli i Ministrave.
Rekomandimet e Komitetit të Përhershëm bazohen në vlerësimin e nevojave të kryera nga Instituti i Shëndetit Publik, lidhur me parashikimin e kërkesës për lloje të ndryshme të shërbimeve të Kujdesit shëndetësor parësor.

Neni 7

Paketa e shërbimeve që duhet të ofrojnë QSH-të, përfshin shërbimet e detajuara në shtojcën 1,  miratuar me vendim të Këshillit të Ministrave.
Shërbimet shëndetësore shtesë që mund të ofrojë QSH-ja jashtë kësaj pakete, do të përcaktohen rast pas rasti me marrëveshje të veçantë mes ISKSH-së dhe MSH-së.
QSH-ja, i ofron popullsisë kujdes shëndetësor cilësor, në përputhje me ligjin për kujdesin shëndetësor, ligjin për sigurimet shëndetësore, ligjin për barnat, rregullat dhe udhëzimet e përgjithshme, protokollet profesionale, standardet dhe normat e vendosura nga Ministria e Shëndetësisë.
Shërbimet do të jepen pa asnjë llojë dallimi e diskriminimi, duke respektuar dhe ruajtur plotësisht fshehtësinë e të gjitha të dhënave dhe informacioneve të çdo personi, dinjitetin, intimitetin e tij.
QSH-ja, garanton që personeli i saj të ofrojë shërbime shëndetësore cilësore bazuar në njohuritë e reja dhe teknologjinë mjekësore për të cilën, QSH-ja, do të vërë në dispozicion mjetet e diagnostikimit, pajisjet mjekësore dhe barnat e përcaktuar nga Ministria e Shëndetësisë, siç detajohen në aneksin A, bashkëlidhur kësaj rregulloreje.

Neni 8

Shërbimet e përmendura në kontratë ofrohen sipas kritereve të përcaktuara nga MSH-ja dhe monitorohen nga ISKSH-ja.
Treguesit e cilësisë janë pjesë e kontratës sipas përcaktimit të bërë në aneksin 13, bashkëlidhur kësaj rregulloreje.

Regjistrimi i popullsisë
Neni 9

Kontrata do të mbështetet në parimin e së drejtës së popullatës për të zgjedhur, lirisht, jo më shpesh se njëherë në vit, ofruesin e shërbimeve shëndetësore përmes regjistrimit në QSH.
Regjistrimi fillestar i popullsisë do të bëhet duke regjistruar të gjithë banorët e një territori të caktuar, pranë mjekut të përgjithshëm (MP) ose mjekut të familjes (MF) të QSH-së, që mbulon atë zonë dhe duke regjistruar të gjithë pjesëtarët e një familjeje tek i njëjti MP/MF.
Numri i popullsisë për një MP/MF duhet të jetë në përputhje me normat e mbulimit dhe standardet e vendosura nga MSH-ja.
QSH-ja është përgjegjëse për regjistrimin vjetor të popullsisë, bazuar në udhëzimet e ISKSH-s dhe MSH-së.

Pagesa për shërbimet shëndetësore dhe parimet e përllogaritjes së saj
Neni 10

Kontrata mbështetet në rolin e ISKSH-së si financuesi kryesor i shërbimeve të kujdesit shëndetësor parësor, sipas paketës së shërbimeve të KSHP-së.
Nevojat për investime kapitale të QSH-së do të përballohen nga ana e MSH-së në përputhje me planin vjetor të investimeve.

Neni 11

Të ardhurat e QSH-së përbëhen nga: financimi i ISKSH-së sipas kontratës, pagesat e personave të pasiguruar, fonde nga Ministria e Shëndetësisë, Ministria e Financave ose Ministria e Brendshme, organizata të ndryshme, kredi bankare, donatorë dhe burime të tjera.
ISKSH-ja, do të përpunojë, çdo vit, financimin e shërbimit të Kujdesit Shëndetësor Parësor për QSH të kontraktuara. Të ardhurat e vëna në dispozicion për kontraktimin e shërbimeve të Kujdesit Shëndetësor Parësor, bazohen në shpenzimet historike të vitit paraardhës të rregulluara me % e rritjes vjetore, brenda kufijve të buxhetit vjetor të ISKSH-së, si dhe në ndryshime të tjera strukturore dhe ligjore të miratuara.
Buxheti i vënë në dispozicion për kontraktimin e QSH-së, do të transformohet në një buxhet tavan për secilin qark dhe çdo QSH.

Neni 12

Kontrata rregullon llojet e mëposhtme të pagesave për ofrimin në sasi dhe cilësi të shërbimeve shëndetësore:
a) pagesa fikse mujore (që këtej e tutje do të quhet pagesa fikse);
b) pagesa mujore bazuar në aktivitetin (që këtej e tutje do të quhet pagesa bazuar në aktivitetin); dhe
c) pagesa bonus tremujore (që këtej e tutje do të quhet bonus).
Pagesa fikse është: pagesa për banorë, por gjatë periudhës 2007-2010, do të bazohet në historikun e shpenzimeve. Pagesa fikse llogaritet në masën 85 % të historikut të shpenzimeve të QSH.
Pagesa bazuar në aktivitetin është: pagesa për numër vizitash për personat e siguruar dhe shërben për të inkurajuar rritjen e aktivitetit të QSH-së. Pagesa bazuar në aktivitetin, llogaritet në masën 10% të fondit total të kontraktimit në nivel qarku. Kjo shumë do të shpërndahet për çdo QSH, bazuar në numrin e vizitave të personave të siguruar të MP/MF.
Bonusi është: pagesa për cilësinë dhe shërben për të nxitur angazhimin e mëtejshëm të QSH për rritjen e cilësisë së shërbimeve dhe efektivitetin. Bonusi llogaritet në masën 5% të fondit total të kontraktimit në qark. Kjo shumë do të shpërndahet për çdo QSH bazuar në numrin e banorëve të regjistruar.
Vlerësimi i cilësisë së shërbimeve për të cilat QSH-ja mund të përfitojë bonus bëhet mbi bazën e plotësimit të këtyre treguesve:
i) raportimi në kohë dhe i plotë i të dhënave të kërkuara sipas kontratës;
ii) ulja e vlerës mesatare të recetës për banorë të regjistruar (norma vjetore e uljes 5%);
iii) ulja e numrit të referimeve për vizitë në kujdesin e specializuar (norma vjetore e uljes 5%);
k) pjesëmarrja e stafit në trajnimin mjekësor të vazhdueshëm (10% e stafit në vit);
v) kontrata duhet të përcaktojë, qartë, kur QSH-ja gëzon të drejtën e marrjes së pagesës bonus.

Neni 13

Pagesa fikse do t’i transferohet QSH-së nga DRSKSH-ja, në 12 këste të barabarta mujore, jo më vonë sesa dita e fundit e muajit paraardhës.
Pagesa bazuar në aktivitetin do të llogaritet çdo muaj në përputhje me parashikimet e bëra në nenin 12, bazuar në aktivitetin gjatë muajit paraardhës dhe, do t’i transferohet çdo muaj QSH-së nga DRSKSH-ja, jo më vonë sesa dita e fundit e muajit pasardhës.
Pagesa bonus do të llogaritet dhe transferohet në fund të çdo tremujori në QSH nga DRSKSH-ja, jo më vonë se dita e fundit e muajit të parë të tremujorit pasardhës.

Neni 14

Kontrata duhet të përfshijë hollësitë e llogarisë bankare të QSH-së, në të cilën DRSKSH-ja bën pagesën. QSH-ja do të hapë llogari bankare në një bankë të nivelit të dytë, brenda qarkut ku vepron QSH-ja. Informacioni për ndryshimin e bankës dhe llogarisë bankare, gjatë vitit të kontratës duhet t’i përcillet me shkrim DRSKSH-së nga QSH-ja, një muaj para ndryshimit.

Neni 15

Personat e pasiguruar, do të paguajnë për shërbimet shëndetësore që ofron QSH-ja. Pagesa për shërbimet e Kujdesit Shëndetësor Parësor për personat e pasiguruar, do të mblidhet nga QSH-ja.
Në hyrje dhe në çdo dhomë konsulte të QSH-së, do të afishohen tarifat e shërbimit shëndetësor për personat e pasiguruar, si dhe tarifa të tjera të përcaktuara me akte normative.

Buxheti i kontraktuar i QSH-së
Neni 16

ISKSH-ja financon QSH-në për këto zëra shpenzimesh:
a) paga dhe shpenzime të tjera lidhur me pagën e personelit;
b) kontribute për sigurime shëndetësore e shoqërore të personelit;
c) mallra e shërbime të tjera.
QSH-ja, mban përgjegjësi të plotë për zbatimin e buxhetit të kontraktuar, sipas zërave të përcaktuara nga ISKSH-ja.
QSH-ja, nuk mund të kërkojë financime shtesë nga ISKSH-ja, përveç rasteve të përmendura në kontratë.


Neni 17

QSH-ja, mund të rishpërndajë buxhetin duke zbatuar kufizimet e mëposhtme:
a) rishpërndarja nga “shpenzime për mallra e shërbime” te “pagat”, mund të bëhet vetëm brenda një kufiri prej 2%;
b) rishpërndarja nga “pagat” “te shpenzimet për mallra e shërbime” është e mundur vetëm brenda një kufiri prej 5%.
Të dy kufijtë llogariten bazuar në buxhetin e kontraktuar.
Rishpërndarja e burimeve duhet të autorizohet nga ISKSH-ja. Kërkesa për rishpërndarjen e buxhetit, sipas zërave do të kërkohet me shkrim në DRSKSH nga QSH-ja. Kërkesa për rishpërndarje duhet të jetë e dokumentuar dhe e justifikuar bazuar në fushën e aktivitetit të QSH-së të detajuar më tej, në udhëzimet për kontraktimin, të përcaktuara nga ISKSH-ja.
Rishpërndarja e buxhetit do të hyjë në fuqi vetëm pasi të jetë miratuar nga DRSKSH-ja. 

Neni 18

QSH-ja duhet të detajojë buxhetin e kontraktuar në përputhje me udhëzimet e dhëna prej ISKSH-së.
Pagat, kontributet për sigurimet shoqërore e shëndetësore, detajohen në bazë të ligjeve dhe rregulloreve përkatëse, si dhe në përputhje me kontratat e punës të nënshkruara ndërmjet çdo punonjësi dhe drejtorit të QSH-së.
Barnat, materialet mjekësore, pajisjet shëndetësore të thjeshta, si dhe mallrat e shërbimet e tjera parashikohen në buxhet dhe blihen nga QSH-ja, përmes sistemit ekzistues të prokurimit publik.
Trajnimi i personelit, pjesëmarrja në edukimin e vazhdueshëm mjekësor, pjesëmarrja në projektet e zhvillimit shkencor dhe nxitja e specializimit në mjekësinë familjare do të parashikohet në buxhet brenda zërit të shpenzimeve për mallra e shërbime. ISKSH-ja nxjerr udhëzime të hollësishme për kriteret dhe kushtet e financimit të trajnimit të stafit të QSH-së.
Investimet kapitale kryesore do të paguhen nga MSH, në përputhje me planin vjetor të investimeve.
Të ardhurat e tjera të QSH-së duhet të raportohen në mënyrë periodike pranë DSKSH-së. Ministri i Shëndetësisë së bashku me Ministrinë e Financave, nxjerr udhëzim për përdorimin e të ardhurave dytësore të QSH-së.

Neni 19

QSH-ja mban në buxhetin e saj për ta përdorur për vitin pasardhës tepricën e kursyer nga viti ushtrimor deri në një maksimum prej 2% të buxhetit të kontraktuar.

Neni 20

Në mbështetje të aktivitetit shëndetësor, QSH-ja ka të drejtë të përfitojë kredi bankare, deri në një maksimum prej 2% të buxhetit të saj. Pagesa e interesave nuk është pjesë e buxhetit të kontraktuar.

Neni 21

QSH-ja mban përgjegjësi për menaxhimin dhe administrimin financiar. QSH-ja duhet të kontraktojë personin me kohë të plotë ose të pjesshme për administrimin financiar.

Qendra shëndetësore
Neni 22

QSH-ja, është institucion i shërbimit të kujdesit shëndetësor parësor, shtetëror, jobuxhetor, jofitimprurës, me llogari bankare të veçantë, që përfshin të gjithë rrjetin e dhënësve të shërbimit në varësinë e saj, siç është përshkruar në kontratë. QSH-ja ushtron veprimtarinë e saj në bazë të ligjeve në fuqi, statutit të QSH-së dhe të kësaj rregulloreje.
Statuti tip i QSH-së miratohet nga Ministri i Shëndetësisë.
QSH-ja ofron shërbime shëndetësore profesionale dhe cilësore, bazuar në parimin e mjekësisë familjare, për t’i shërbyer të gjitha kategorive të popullsisë në zonën që ajo mbulon duke shërbyer, si: “pritësi i parë për shërbimet e niveleve më të larta të kujdesit shëndetësor.

Neni 23

Në nivel qarku, ngrihet dhe funksionon Bordi i Qendrave Shëndetësore në qark (BQSH),  i cili përbëhet nga përfaqësues të MSH-së në nivel qarku, të DRSKSH-së, të njësisë administrative më të madhe të qeverisjes vendore, në atë qark.
BQSH-ja përbëhet nga 3 anëtarë sipas përcaktimeve të  bëra në statut.
Pagesa e anëtarëve të BQSH-së do të jetë 2000 (dy mijë) lekë për pjesëmarrje në mbledhje, që do të mbulohet nga fondet e ISKSH-së.
BQSH-ja mblidhet jo më shumë se 4 herë në vit dhe vepron bazuar në rregulloren e BQSH-së, e cila miratohet nga Ministri i Shëndetësisë.
Detyrat me të  rëndësishme të BQSH-së janë:
a) organizimi i konkursit për emërimin e drejtorëve të QSH-së; 
b) emërimi i drejtorëve të QSH-së;
c) shqyrtimi i ankesave në lidhje me aktivitetin e drejtorit ose të QSH-së; 
ç) shkarkimi i drejtorëve;
d) i propozon Ministrit të Shëndetësisë krijimin e QSH-ve të reja në qark;
dh) miratimin e donacioneve që vijnë për QSH-të.

Roli i drejtorit të QSH-së
Neni 24

QSH-ja drejtohet nga drejtori i QSH-së.
Drejtori i QSH-së ka këto kompetenca kryesore:
a) përfaqëson QSH-në në marrëdhënie me DRSKSH-në, me institucione të tjera dhe me të tretë;
b) drejton aktivitetin e dhënies së shërbimit shëndetësor parësor nga personeli i QSH-së;
c) drejton dhe mban përgjegjësi për zbatimin e buxhetit të kontraktuar të QSH-së;
ç) drejton dhe mban përgjegjësi për mbledhjen dhe përdorimin e të ardhurave të tjera; 
d) gëzon të drejtën e firmës si përfaqësues i QSH-së;
dh) punëson personelin e QSH-ve në bazë të normave të përcaktuara nga MSH-ja.
Detyrat e hollësishme të drejtorit të QSH-së përcaktohen në statutin e QSH-së.

Emërimi dhe lirimi nga detyra i drejtorit të QSH-së
Neni 25

Drejtori i QSH-së emërohet dhe lirohet nga bordi i QSH-së, në bazë të kritereve për emërimin e drejtorit të QSH-së të miratuara nga Ministri i Shëndetësisë, së bashku me statutin tip të QSH-së.
ISKSH-ja ka të drejtë që kur konstaton keqmenaxhim të QSH-ve, bazuar në prova të shkruara, t’i kërkojë BQSH-së shkarkimin e drejtorit.

Punonjësit e QSH-së
Neni 26

Personeli i QSH-së përbëhet nga stafi mjekësor dhe ai ndihmës. Marrja në punë dhe lirimi nga puna e personelit bëhet nga drejtori, në zbatim të normave të ngarkesës, të miratuara nga Ministri i Shëndetësisë dhe rregullave të përcaktuara në statut.
Marrëdhëniet e punës së personelit të QSH-së rregullohen në bazë të Kodit të Punës dhe kontratave individuale të punës.

Neni 27

QSH-ja, duhet të regjistrojë e të mbajë të dhëna për të gjithë punonjësit e saj. QSH-ja duhet të sigurojë një shërbim shëndetësor të pandërprerë.
Në rastet kur një punonjës mungon në punë ose e ndërpret, përkohësisht, punën, QSH duhet t’u ofrojë banorëve të regjistruar tek ai, një zëvendësues.

Neni 28

Punonjësit e QSH-së ofrojnë shërbimin e tyre bazuar në aftësinë e tyre profesionale dhe përgjegjësinë e tyre individuale. MP/MF veprojnë në bazë të Kodit të Etikës dhe Deontologjisë Mjekësore.

Të drejtat e pacientëve
Neni 29


QSH-ja është e detyruar të organizojë punën në mënyrë që dhënia e shërbimeve të kujdesit shëndetësor të jetë sa më e përshtatshme për të gjitha kategoritë e pacientëve (të përcaktojë orarin e punës në mënyrë që dhënia e shërbimit shëndetësor të jetë i përshtatshëm për pacientët).
QSH-ja, afishon në ndërtesën ku ushtron aktivitetin:
- emrin e qendrës shëndetësore;
- orarin e punës;
- numrin e telefonit, në raste urgjence jashtë orarit zyrtar të punës.
Pacienti ka të drejtë të informohet nga MP/MF. Ai është i lirë të zgjedhë ofruesin e shërbimeve shëndetësore, si dhe gëzon të drejta të tjera sipas Kartës së të Drejtave të Pacientit.

Rregullimi i monitorimit, kontrollit dhe dhënia e informacionit
Neni 30

QSH-ja është e detyruar të mbajë një dosje të dokumentacionit të nevojshëm dhe të raportimit të përditshëm. Ajo duhet të japë të dhëna, në kohën e duhur, siç kërkohet nga MSH, ISKSH, ISHP.
QSH-ja do të mbajë dokumentet shëndetësore, sipas standardeve të përcaktuara nga MSH, ISKSH dhe ISHP. DRSKSH ka të drejtë të monitorojë, rregullisht dhe të përdorë të dhënat e këtyre dokumenteve.
QSH-ja është e detyruar të kompjuterizojë dhe informatizojë të gjitha kartelat personale të pacientëve në vite.

Neni 31

DRSKSH-ja ka të drejtën dhe detyrimin, për të monitoruar dhe kontrolluar, rregullisht, brenda afateve të kërkuara prej saj, përdorimin e buxhetit të kontraktuar të QSH-së.
QSH-ja detyrohet t’i paraqesë DRSKSH-së të gjitha të dhënat e kërkuara prej saj, siç janë: të dhënat e monitorimit të kapacitetit, produktivitetit, efektivitetit, cilësisë, siç përcaktohen në udhëzimet e dhëna nga ISKSH.

Neni 32

Pas marrjes së të dhënave të përmendura në nenin 30, DRSKSH-ja do të informojë QSH-në mbi të metat e mundshme dhe nevojat për rregullime brenda një periudhe 15-ditore.
Në fund të çdo tremujori, DRSKSH-ja, bën krahasimin e parashikimeve të përcaktuara në kontratë me rezultatet aktuale që jepen në të dhënat periodike.
DRSKSH-ja detyrohet të informojë QSH-në mbi aktivitetin 3-mujor në mënyrë të tillë, që të lejojë QSH-në, të krahasohet me QSH-të e tjera në qark

Neni 33

QSH-ja, duhet të zhvillojë një raport vjetor për të analizuar situatën e QSH-së, duke përcaktuar objektivat e zhvillimit afatmesëm dhe afatgjatë dhe me tregues të qartë të aktivitetit për përmirësimin e cilësisë së shërbimeve, produktivitetit dhe efektivitetit. Raporti vjetor i QSH-së paraqitet pranë strukturave të MSH-së dhe ISKSH-së.
Neni 34

ISKSH dhe MSH, duhet të njoftojnë QSH-në për të gjitha ndryshimet në legjislacionin, normat, standardet dhe udhëzimet, që lidhen me menaxhimin e saj të mirë.

Zgjidhja e kontratës 
Neni 35

Kontrata mund të zgjidhet nga të dyja palët kontraktuese përmes mirëkuptimit, me kusht që të jetë bërë një njoftim me shkrim të paktën 60 ditë kalendarike më parë.
ISKSH-ja ka të drejtë ta zgjidhë kontratën në mënyrë të njëanshme në rastet e mëposhtme:
a) kur QSH-ja falimenton ose mbyllet;
b) kur QSH-ja humb të drejtën e akreditimit;
c) kur konstatohet keqmenaxhim i përdorimit të fondeve.
QSH-ja ka të drejtë ta zgjidhë kontratën në mënyrë të njëanshme në rast se ISKSH-ja mbyllet.
Në rastet e zgjidhjes së njëanshme të kontratës, kjo bëhet duke ndjekur procedurën dhe afatin e njoftimit të përcaktuar në Kontratë.

Zgjidhja e mosmarrëveshjeve
Neni 36

Palët kontraktuese do të përpiqen të zgjidhin me mirëkuptim çdo mosmarrëveshje që lind nga kontrata. Në mungesë të marrëveshjes, palët i drejtohen gjykatës.

Aneksi A
Mjetet minimale të diagnostikimit dhe trajtimit, që duhet të jenë në përdorim, në një qendër shëndetësore

Standardi minimal i infrastrukturës fizike: Ndërtesat dhe mjediset duhet të jenë në gjendje të mira dhe të ndërtuara me materiale dhe në mënyrë të tillë që të sigurojnë një nivel të mjaftueshëm të higjienës dhe përfshijnë:

Ujë të ngrohtë dhe të ftohtë
Energji elektrike
Sistem ngrohjeje
Telefon/celularë
Kompjuter
Printer
Konsultore e gruas/shtëpi lindje
Dhomë pritjeje për pacientët
Dhomë diagnostikimi dhe konstultimi
Shenjë që tregon qendrën shëndetësore
Shenjë që tregon orën e hapjes

Lista standard e pajisjeve/materialeve mjekësore:
Çdo qendër shëndetësore duhet të jetë e pajisur me:
Shiringa dhe age
Garza dhe fasha
Barna/listë barnash/efektet anësore
Shiringë veshi
Seti i urgjencës





Barna:
Sisteme IV
Aspirinë/paracetamol
Diazepam
Epinefrimë
Morfinë
Nitro-glicerinë

Pajisje:
Nebulizator
Ambu
Tavolinë ekzaminimi gjinekologjike e cila mund të ngrihet
Mobilje:Tavolinë dhe karrike
Doreza & lubrifikant
Veshje për pacientët
Instrumente gjinekologjike
Spekulum mase e vogël
Spekulum mase mesatare
Spekulum mase e madhe
Materialet e PAP smear: slide, furçë, spatula, fiksues
Dritë e fortë në gjendje të mirë pune; portabël
Instrumente bazë të vogla
Kirurgjikale
Lindjeje
Spekul nazale
Otoskop
Matës i volumit maksimal (për azmatikët)
Stilolaps me dritë
Çekiç për reflekset
Frigorifer
Peshore: për të rritur
Peshore: për fëmijë
Sfigmomanometër
Dorezë mbështjellëse e vogël
Dorezë mbështjellëse mesatare
Dorezë mbështjellëse e madhe
Shina për frakturat
Pajisje për sterilizim/protokoll antiseptik
Stetoskop për të rritur
Stetoskop për fëmijë
Stoll/Occult Blood tests
Metër shirit
Termometër
Ulës gjuhe
Lakmuese urine
Proteina
Sheqerna
Ketone
Rruaza të bardha dhe nitrite
Lakmues gjaku
Vibrim ose diapazon
Tabela për testimin e shikimit
Ujë të rrjedhshëm & sapun/peshqir të pastër
Sapun/peshqir të pastër


Aneksi B
Treguesit për vlerësimin e cilësisë

Shërbimet ofrohen në nivelin mjekësor dhe profesional më të lartë të mundshëm, të matura përmes:
1. Raportimit në kohë dhe të plotë të të dhënave të kërkuara sipas kontratës;
2. Uljes së vlerës mesatare të recetës për banorë të regjistruar (norma vjetore e uljes 5%);
3. Uljes së numrit të referimeve për vizitë në kujdesin e specializuar (norma vjetore e uljes 5%);
4. Pjesëmarrjes e stafit në trajnimin mjekësor të vazhdueshëm (10% e stafit në vit);
5. Regjistrimit të paktën të 80% të të gjithë pacientëve të zonës së mbulimit në qendrën shëndetësore;
6. Përballimit të 90% të të gjithë pacientëve me shërbime, të matura me anën e anketimit të detyrueshëm të pacientëve për cilësinë e shërbimeve, i cili kryhet rregullisht nga qendra shëndetësore ose nga Qendra Kombëtare e Cilësisë së parashikuar dhe akreditimi në qendrën shëndetësore.
7. Trajtimit përfundimtar të paktën të 80% të të gjitha rasteve nga qendra shëndetësore;
8. Pakësimit të kohës së pritjes për konsulta në më pak sesa 1 orë.
Në kontratë do të përcaktohen, hollësisht, rastet kur qendra shëndetësore, gëzon të drejtën e marrjes së pagesës bonus.


VENDIM
Nr.862, datë 20.12.2006  

Për KRIJIMIN E SHOQËRISË “OPERATORI I SISTEMIT TË SHPËRNDARJES” SHA

Në mbështetje të nenit 100 të Kushtetutës, të ligjit nr.7638, datë 19.11.1992 “Për shoqëritë tregtare”, të ligjit nr.7926, datë 20.4.1995 “Për transformimin e ndërmarrjeve shtetërore në shoqëri tregtare”, të ndryshuar, dhe të nenit 33 të ligjit nr.9072, datë 22.5.2003 “Për sektorin e energjisë elektrike”, me propozimin e Ministrit të Ekonomisë, Tregtisë dhe Energjetikës, Këshilli i Ministrave

VENDOSI:

1. Korporata Elektroenergjetike Shqiptare (KESH) sh.a. të ndajë divizionin e shpërndarjes së energjisë elektrike dhe të krijojë shoqërinë “Operatori i sistemit të shpërndarjes” (OSSH) sh.a.
2. Operatori i sistemit të shpërndarjes (OSSH) sh.a. ka kapital 100 për qind shtetëror, me aksionar të vetëm KESH sh.a.
3. Objekti kryesor i veprimtarisë së OSSH sh.a. është të sigurojë, nga rrjeti i saj i shpërndarjes së energjisë elektrike, për zonat që mbulohen:
a) furnizimin dhe shitjen e energjisë elektrike te klientët tariforë, të lidhur me rrjetin e shpërndarjes, me përjashtim të klientëve të kualifikuar;
b) operimin dhe mirëmbajtjen e rrjetit të shpërndarjes së energjisë elektrike, të mjediseve dhe pajisjeve, në administrim të saj, në përputhje me kërkesat teknike;
c) menaxhimin e rrjetit të shpërndarjes së energjisë elektrike;
ç) zhvillimin e rrjetit të shpërndarjes së energjisë elektrike, në përputhje me perspektivat e zhvillimit ekonomik dhe të ndryshimit të kërkesës në rajon ose në territor;
d) shërbime të tjera për klientët, të nevojshme për të përmbushur detyrimet ndaj tyre, sipas legjislacionit në fuqi.
4. KESH sh.a., me cilësinë e aksionarit të vetëm të OSSH sh.a., autorizohet të bëjë ndarjen e aseteve fikse dhe të llogarive financiare, që rrjedhin, për shoqërinë e krijuar, sipas këtij vendimi, në përputhje me bilancin e datës 31.12.2006.
5. KESH sh.a. gëzon të drejtën si pjesëmarrës në asetet e OSSH sh.a. deri në çastin e kalimit të tyre në kapitalin e shoqërisë së krijuar, me këtë vendim. Të drejtat dhe detyrimet më 31.12.2006 mbeten për llogari të KESH sh.a.
6. Ngarkohen Ministria e Ekonomisë, Tregtisë dhe Energjetikës dhe KESH sh.a. për zbatimin e këtij vendimi.
Ky vendim hyn në fuqi pas botimit në Fletoren Zyrtare.
KRYEMINISTRI
Sali Berisha
VENDIM
Nr.863, datë 20.12.2006

Për LEJIMIN E MINISTRISË SË EKONOMISË, TREGTISË DHE ENERGJETIKËS TË PËRDORË PROCEDURËN “PROKURIM I DREJTPËRDREJTË”, ME KORPORATËN NDËRKOMBËTARE FINANCIARE (IFC), PËR SHËRBIME KONSULENCE, PËR REALIZIMIN E PROCESIT TË RISTRUKTURIMIT DHE PRIVATIZIMIT TË OPERATORIT TË SISTEMIT TË SHPËRNDARJES (OSSH) TË ENERGJISË

Në mbështetje të nenit 100 të Kushtetutës dhe të pikës 3 të nenit 17 të ligjit nr.7971, datë 26.7.1995 “Për prokurimin publik”, të ndryshuar, me propozimin e Ministrit të Ekonomisë, Tregtisë dhe Energjetikës, Këshilli i Ministrave

VENDOSI:

1. Lejimin e Ministrisë së Ekonomisë, Tregtisë dhe Energjetikës, që për fondin 240 000 (dyqind e dyzet mijë) USD, të përdorë procedurën “Prokurim i drejtpërdrejtë”, me Korporatën Ndërkombëtare Financiare (IFC), për shërbime konsulence, për realizimin e procesit të ristrukturimit dhe privatizimit të operatorit të sistemit të shpërndarjes (OSSH) së energjisë, sipas termave të referencës dhe kushteve të marrëveshjes, e cila i bashkëlidhet këtij vendimi.
2. Fondi të përballohet nga Korporata Elektroenergjetike Shqiptare sh.a.
3. Ngarkohet Ministria e Ekonomisë, Tregtisë dhe Energjetikës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTRI
Sali Berisha


Vendim
Nr.870, datë 27.12.2006

Për koeficientin e shfrytëzimit të ndërtesës në legalizim, me destinacion social-ekonomik

Në mbështetje të nenit 100 të Kushtetutës dhe të pikës 2 të nenit 17 të ligjit nr.9482, datë 3.4.2006 “Për legalizimin, urbanizimin dhe integrimin e ndërtimeve pa leje”, me propozimin e Ministrit të Punëve Publike, Transportit dhe Telekomunikacionit, Këshilli i Ministrave

Vendosi:

1. Koeficienti i shfrytëzimit të ndërtesës në legalizim (K), me destinacion social-ekonomik, shpreh raportin e sipërfaqes së ndërtimit për veprimtaritë social-ekonomike me sipërfaqen e përgjithshme të ndërtimit të objektit:

K= Sipërfaqe e ndërtimit social-ekonomik
       Sipërfaqe e përgjithshme e ndërtimit

Në sipërfaqen për veprimtari social-ekonomike do të përfshihet sipërfaqja, ku zhvillohet veprimtaria, së bashku me sipërfaqet e mjediseve ndihmëse të saj.
2. Koeficienti i shfrytëzimit të ndërtesës në legalizim, me destinacion social-ekonomik, shërben për llogaritjen e vlerës shtesë të shitjes së truallit, kur objekti është me destinacion të përzier, për strehim dhe veprimtari social-ekonomike.
3. Formula për llogaritjen e vlerës së parcelës ndërtimore (sipërfaqja e bazës së objektit dhe sipërfaqja në funksion të objektit), në rastin kur objekti ka destinacion të përzier, për strehim dhe veprimtari social-ekonomike, do të jetë e barabartë me: vlerën e shitjes së parcelës ndërtimore, plus vlerën e shtuar për veprimtari social-ekonomike:
Vlera e parcelës ndërtimore për objektin me destinacion të përzier=vlera e parcelës ndërtimore+vlera shtesë.
4. Për përcaktimin e vlerës së shitjes së truallit të parcelës ndërtimore për objekte me funksion banimi të zbatohen nenet 19, 20, 21 e 22 të ligjit nr.9482, datë 3.4.2006 “Për legalizimin, urbanizimin dhe integrimin e ndërtimeve pa leje”.
5. Vlera e shtuar del si produkt i sipërfaqes, me destinacion social-ekonomik me çmimin e shitjes së truallit për banim, si dhe me 1± koeficientin e shfrytëzimit (K). Formula e vlerës së shtuar është:
Vlera shtesë=Sip.social-ekonomike x çmimi për m2 i parcelës x (1± K).
6. Për përcaktimin e çmimit për m2 të parcelës të zbatohen nenet 19, 20, 21 e 22 të ligjit nr.9482, datë 3.4.2006 “Për legalizimin, urbanizimin dhe integrimin e ndërtimeve pa leje”.
7. Në rastin kur vlera e koeficientit të shfrytëzimit të ndërtesës në legalizim, me destinacion social-ekonomik, është më e vogël ose e barabartë me 0,5 zbatohet formula 1-K.
8. Në rastin kur vlera e koeficientit të shfrytëzimit të ndërtesës në legalizim, me destinacion social-ekonomik, është më e madhe se 0,5, zbatohet formula 1+K.
9. Ngarkohen Agjencia e Legalizimit, Urbanizimit dhe Integrimit të Zonave/Ndërtimeve Informale dhe njësitë e qeverisjes vendore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha


Vendim
Nr.871, datë 27.12.2006

Për kriteret, procedurat dhe tipin e formularit të lejes së legalizimit

Në mbështetje të nenit 100 të Kushtetutës dhe të nenit 28 të ligjit nr.9482, datë 3.4.2006 “Për legalizimin, urbanizimin dhe integrimin e ndërtimeve pa leje”, me propozimin e Ministrit të Punëve Publike, Transportit dhe Telekomunikacionit, Këshilli i Ministrave

Vendosi:

I. Kriteret dhe dokumentacioni i nevojshëm, për pajisjen me leje legalizimi
Drejtoria rajonale e ALUIZNI-t pajis me leje legalizimi, për objektin e ndërtuar pa leje, pas miratimit të tij nga KRRT-ja/KRRTRSH-ja e zonës/vendbanimit/bllokbanimit/ndërtimit informal të veçuar, territoreve të tjera dhe të shtesave pa leje, në ndërtimet me leje, subjektet, që, në përputhje me kërkesat e ligjit nr.9482, datë 3.4.2006 “Për legalizimin, urbanizimin dhe integrimin e ndërtimeve pa leje”:
a) kanë kryer procesin e vetëdeklarimit për objektin e ndërtuar pa leje;
b) objektin, të cilin posedojnë, e kanë kualifikuar në kategorinë e objekteve, që do të legalizohen;
c) vërtetojnë pronësinë mbi truallin/parcelën ndërtimore, përmes një dokumenti për kalimin e pronësisë, sipas legjislacionit në fuqi apo përmes kontratës së kalimit të pronësisë nga shteti te vetëdeklaruesi, në përputhje me ligjin nr.9482, datë 3.4.2006 “Për legalizimin, urbanizimin dhe integrimin e ndërtimeve pa leje”;
ç) kanë plotësuar dokumentacionin teknik:
i) genplanin;
ii) planimetrinë e çdo kati;
iii) oponencat e ndryshme teknike;
d) kanë plotësuar dokumentacionin ligjor:
i) deklaratën personale për marrjen e përgjegjësisë mbi cilësinë e punimeve;
ii) deklaratën për pranimin e zbatimit të planit rregullues;
iii) marrëveshjen noteriale për pjesët takuese ndërmjet bashkëpronarëve;

iv) deklaratën noteriale të konstruktorit dhe investitorit të objektit, për qëndrueshmërinë e objektit, për shtesat pa leje në objektet me leje ndërtimi;
v) aktmarrëveshjen me pronarin e truallit, nëse është ndërtuar në truall privat, për shtesat pa leje, në objektet me leje ndërtimi;
dh) kanë shlyer të gjitha detyrimet financiare, sipas tarifave dhe taksave të përcaktuara.
II. Procedurat për pajisjen me leje legalizimi
1. Njësitë e qeverisjes vendore, pas përcaktimit të kufirit në KRRT/KRRTRSH të zonës/vendbanimit/bllokbanimit/ndërtimit informal dhe territoreve të tjera, ndjekin procedurat e mëposhtme:
a) botojnë, brenda një muaji nga vendimmarrja e KRRT-së/KRRTRSH-së:
i) hartën e territorit, të përditësuar me kufirin e miratuar;
ii) listat emërore të subjekteve, që do të vazhdojnë procedurat e mëtejshme të legalizimit.
b) Përgatisin dhe pranojnë dokumentacionin teknik.
c) Pranojnë dokumentacionin, ligjor dhe financiar, të paraqitur nga vetëdeklaruesit.
1.1 Subjektet vetëdeklaruese janë të detyruara të paraqesin, pranë njësive të qeverisjes vendore, dokumentacionin e nevojshëm për legalizim, brenda tre muajve nga data e përgatitjes së ganplanit dhe të planimetrive.
1.2 Në rastet e trojeve të zëna, bëhet kalimi i pronësisë së parcelës ndërtimore nga këshilli bashkiak/komunal te subjekti, nëpërmjet kontratës së shitjes, në bazë të genplaneve, të përgatitura më parë.
1.3 Për Bashkinë e Tiranës, procedurat e mësipërme, për objektet pa leje dhe për shtesat pa leje, në ndërtimet me leje para vitit 1993, kryhen pranë njësive bashkiake përkatëse.
2. Drejtoritë rajonale të ALUIZNI-t, për pajisjen e subjektit vetëdeklarues me leje legalizimi veprojnë si më poshtë vijon:
a) kontrollojnë formën dixhitale, verifikojnë në terren dhe certifikojnë dokumentacionin teknik;
b) kontrollojnë dokumentacionin, tekniko-ligjor dhe financiar të dosjes;
c) verifikojnë nëse subjekti zotëron më shumë se një objekt pa leje;
ç) sigurojnë, nëpërmjet zyrave vendore të regjistrimit të pasurive të paluajtshme, hartën e pasurive, së bashku me listën e pronarëve, për territorin e miratuar;
d) sigurojnë, nëpërmjet zyrave rajonale të Agjencisë së Kthimit dhe Kompensimit të Pronave, listën emërore të personave, fizikë dhe juridikë, për të cilët ka një vendim njohjeje, kthimi apo kompensimi fizik pronësie, në bazë të ligjit nr.9235, datë 29.7.2004 “Për kthimin dhe kompensimin e pronës”, shoqëruar me materialet grafike dhe sipërfaqet përkatëse;
dh) plotësojnë, përpunojnë dhe shfrytëzojnë bazën e krijuar të të dhënave.
2.1 Në përfundim të procesit të kontrollit dhe certifikimit të dokumentacionit teknik, ligjor dhe financiar, ekspertët e drejtorive rajonale të ALUIZNI-t, plotësojnë procesverbalin e dosjes dhe pajisin subjektin me leje legalizimi për objektin informal.
2.2 Paraqitja, përmbajtja dhe mënyra e plotësimit të procesverbalit të dosjes përcaktohen me urdhër të Drejtorit të Përgjithshëm të ALUIZNI-t.
3. Drejtoritë rajonale të ALUIZNI-t, pasi shqyrtojnë dosjen, brenda 30 ditëve nga data e depozitimit të tyre nga njësitë e qeverisjes vendore, vendosin:
a) pajisjen me leje legalizimi të subjektit vetëdeklarues për objektin pa leje;
b) kthimin, për verifikim apo plotësim të dosjes, në njësinë e qeverisjes vendore, me argumentimin përkatës;
c) përjashtimin nga legalizimi, sipas kufizimeve të vendosura në ligj, të shoqëruar me argumentimin përkatës.
4. Drejtoritë rajonale të ALUIZNI-t botojnë dhe përcjellin në njësitë e qeverisjes vendore, për njoftim dhe botim, listat emërore të subjekteve, objektet e të cilave:
a) pajisen me leje legalizimi;
b) përjashtohen nga legalizimi.
4.1 Subjektet e interesuara, brenda një muaji nga shpallja e listës emërore, nga drejtoritë rajonale të ALUIZNI-t, mund të bëjnë ankim administrativ pranë drejtorisë rajonale përkatëse dhe/ose Drejtorisë së Përgjithshme të ALUIZNI-t, sipas procedurës së përcaktuar në ligjin nr.8485, datë 12.5.1999 “Kodi i Procedurave Administrative të Republikës së Shqipërisë”.



5. Leja e legalizimit, genplani i hartuar si hartë treguese dhe planimetritë e objektit ndjekin procedurat për regjistrim fillestar.
6. Modeli i lejes së legalizimit është sipas formularit, që i bashkëlidhet këtij vendimi.
7. Elementet e sigurisë, mënyra e plotësimit dhe e administrimit të lejes së legalizimit, përcaktohen me udhëzim të Drejtorit të Përgjithshëm të Agjencisë së Legalizimit, Urbanizimit dhe Integrimit të Zonave/Ndërtimeve Informale.
8. Ngarkohen Ministria e Punëve Publike, Transportit dhe Telekomunikacionit, Agjencia e Legalizimit, Urbanizimit dhe Integrimit të Zonave/Ndërtimeve Informale, zyrat e regjistrimit të pasurive të paluajtshme dhe njësitë e qeverisjes vendore për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha

Vendim
Nr.873, datë 27.12.2006

Për masën e financimit, kriteret dhe procedurat e zbatimit të programeve të praktikave profesiOnale për punëkËrkuesit e papunë, që kanë mbaruar arsimin e lartë, brenda apo jashtë vendit

Në mbështetje të nenit 100 të Kushtetutës dhe të pikës 5 të nenit 9 të ligjit nr.7995, datë 20.9.1995 “Për nxitjen e punësimit”, të ndryshuar, me propozimin e Ministrit të Punës, Çështjeve Sociale dhe Shanseve të Barabarta, Këshilli i Ministrave

Vendosi:

1. Përfshirjen në programet e praktikave profesionale në institucione/ndërmarrje, publike apo private, të punëkërkuesve të papunë, të cilët:
a) kanë përfunduar arsimin e lartë, brenda apo jashtë vendit;
b) kanë më pak se 24 muaj, që i kanë përfunduar këto studime.
Përfshirja e punëkërkuesve në programet e praktikave profesionale bëhet duke pasur parasysh vendbanimin e tyre.
2. Rektoratet, brenda dy muajve nga hyrja në fuqi e këtij vendimi, të dërgojnë në zyrat përkatëse të punësimit listat e të diplomuarve në 24 muajt e fundit. Gjithashtu, në çdo fund viti akademik, rektoratet janë të detyruara t’i përditësojnë listat e të diplomuarve.
Zyrat përkatëse të punësimit krijojnë listat për personat e diplomuar jashtë vendit, bazuar në njohjen e diplomës nga Ministria e Arsimit dhe Shkencës.
3. Zyrat përkatëse të punësimit hartojnë listën e punëkërkuesve të papunë, të cilët plotësojnë kushtet për pjesëmarrje në programin e praktikave profesionale dhe i regjistrojnë ato, sipas kodeve të profesioneve dhe datës së regjistrimit në këto zyra.
4. Përzgjedhja e tyre në këto programe bëhet në zyrat përkatëse të punësimit, me përparësi, si më poshtë vijon:
a) sipas rezultateve, të arritura gjatë viteve të studimit;
b) nëse janë nga familje, që mbështeten me ndihmë ekonomike;
c) sipas grupeve të veçanta.
5. Zyrat përkatëse të punësimit, nëpërmjet Shërbimit Kombëtar të Punësimit, hartojnë listat e institucioneve/ndërmarrjeve, publike dhe private, pasi të kenë ndërmjetësuar me këto të fundit për numrin e punëkërkuesve, që do të pranojnë, dhe i bëjnë publike ato. Një kopje e listave u dërgohet rektorateve përkatëse, për t’i shpallur ato në mjediset e fakulteteve.
6. Punëdhënësit publikë janë të detyruar t’i marrin falas në mjediset e tyre këta punëkërkues, në raport me personelin e administratës, sipas skemës: për çdo 50 veta personel-1 praktikant.
7. Punëdhënësit privatë, të cilët pranojnë në mjediset e tyre punëkërkues, të përfshirë në programet e praktikave profesionale, përfitojnë një financim mujor, nga zyra përkatëse e punësimit, në masën 100 për qind të nivelit bazë të pagesës së papunësisë, për çdo muaj praktikë të punëkërkuesit.
8. Masa e përfitimit, sipas pikës 7 të këtij vendimi, i jepet punëdhënësit, në rast se cakton një kujdestar, i cili do të jetë përgjegjës për mbarëvajtjen e praktikës profesionale dhe dhënien e vlerësimit përfundimtar. Punëdhënësi lëshon një vlerësim pune për periudhën e praktikës profesionale, si dhe njofton zyrën e punësimit për përfundimin e programit.
9. Gjatë periudhës së praktikës profesionale, punëkërkuesit marrin një mbështetje financiare për çdo muaj praktikë profesionale, deri në 6 muaj, në varësi të periudhës së praktikës profesionale të kryer, nga zyra përkatëse e punësimit, si dhe kontributin për sigurimin nga aksidentet në punë, në masën 0.5 për qind të pagës minimale. Vlera  e këtij kontributi derdhet në degën e sigurimeve shoqërore.
Masa e mbështetjes financiare është 100 për qind e nivelit bazë të pagesës së papunësisë.
10. Efektet financiare, që rrjedhin nga zbatimi i këtij vendimi, të përballohen nga buxheti vjetor, zëri “Nxitja e punësimit”, i Ministrisë së Punës, Çështjeve Sociale dhe Shanseve të Barabarta.
11. Ngarkohen Ministria e Punës, Çështjeve Sociale dhe Shanseve të Barabarta dhe Shërbimi Kombëtar i Punësimit për zbatimin e këtij vendimi.
Ky vendim botohet në Fletoren Zyrtare dhe hyn në fuqi më 1 shkurt 2007.
kryeministri
Sali Berisha
VENDIM
Nr.30, datë 28.12.2006

NË EMËR TË REPUBLIKËS SË SHQIPËRISË

Gjykata Kushtetuese e Republikës së Shqipërisë, e përbërë nga:

Gjergj Sauli		Kryetar  i  Gjykatës Kushtetuese 
Alfred Karamuço	Anëtar   i	“	“   
Fehmi Abdiu		Anëtar   i	“	“
Kristofor Peçi		Anëtar   i	“	“
Kujtim Puto		Anëtar   i	“	“
Xhezair Zaganjori	Anëtar   i	“	“  
Petrit Plloçi		Anëtar   i	“	“  
Sokol Sadushi		Anëtar   i	“	“
Vjollca Meçaj		Anëtare e	“	“

me sekretare Brunilda Bara, në datat 21.9.2006 dhe 1.11.2006, mori në shqyrtim në seancë gjyqësore me dyer të hapura çështjen nr.33 Akti që i përket:
KËRKUES: Skënder Hasa, përfaqësuar nga avokat Fatmir Braka, me prokurë.  
SUBJEKT I INTERESUAR: KËSHILLI I MINISTRAVE I REPUBLIKËS SË SHQIPËRISË, përfaqësuar nga Enkelejd Alibej, me autorizim.
 OBJEKTI: Shfuqizimi si i papajtueshëm me Kushtetutën i vendimit nr.375, datë 14.6.2006 i Këshillit të Ministrave “Për shkarkimin nga detyra e kryetarit të bashkisë së Peqinit”.
BAZA LIGJORE: Neni 115 i Kushtetutës së Republikës së Shqipërisë.
Kërkuesi ka parashtruar këto shkaqe për shfuqizimin e vendimit të mësipërm të Këshillit të Ministrave:
- Vendimi i Këshillit të Ministrave nuk përmban asnjë referim apo sqarim se ku konsistojnë shkeljet e rënda, të cilat sipas nenit 115 të Kushtetutës, janë shkak i vetëm për largimin e tij nga detyra.
- Nuk është njoftuar për procedimin, për të pasur mundësinë e realizimit të mbrojtjes nëpërmjet paraqitjes së argumenteve e provave. Mosrespektimi i rregullave të njoftimit sipas Kodit të Procedurave Administrative e bën procesin të parregullt sipas nenit 42/1 të Kushtetutës.
- Nuk ka asnjë shkelje të ligjit dhe aq më pak shkelje të rëndë që të justifikojë marrjen e vendimit të shkarkimit nga detyra e kryetarit të bashkisë.

GJYKATA KUSHTETUESE,

pasi dëgjoi relatorin e çështjes Kujtim Puto, përfaqësuesin e kërkuesit që kërkoi shfuqizimin e vendimit të Këshillit të Ministrave dhe bisedoi çështjen në tërësi,

VËREN:

Këshilli i Ministrave i Republikës së Shqipërisë, me vendimin nr.375, datë 14. 6.2005 ka shkarkuar nga detyra për shkelje të rënda ligjore kryetarin e bashkisë së Peqinit, kërkuesin Skënder Hasa. Sipas përfaqësuesit të Këshillit të Ministrave, shkeljet e rënda ligjore janë evidentuar në relacionin e Ministrit të Brendshëm që ka shoqëruar propozimin për shkarkimin e kërkuesit nga detyra.
Nga relacioni rezulton se Kontrolli i Lartë i Shtetit, Agjencia e Prokurimit Publik, Ministria e Brendshme dhe Aparati i Këshillit të Ministrave kanë ushtruar kontroll në veprimtarinë ekonomiko-financiare të bashkisë së Peqinit për periudhën 1.11.2004-31.12.2005 dhe kanë konstatuar disa shkelje. Këto  shkelje kanë të bëjnë kryesisht me procedurat e tenderimit e sidomos në prokurimet për ndërtimin e disa veprave me rëndësi publike të qytetit të Peqinit. Për këto objekte, bashkia Peqin dhe vetë kërkuesi si kryetar i saj, ka pranuar ofertat e firmës ku ai figuron si drejtues ligjor e administrator. Veç kësaj, në kontratat e lidhura për këto raste figuron si përfaqësuese e kësaj firme bashkëshortja e kërkuesit.



Gjykata Kushtetuese, sipas nenit 115 pikat 2 e 3 të Kushtetutës, është organi i vetëm që shqyrton ankesën e organit të qeverisjes vendore kundër vendimit të Këshillit të Ministrave për shkarkimin ose shpërndarjen e tij. Këtë shqyrtim e bën si nga pikëpamja e faktit, ashtu dhe nga pikëpamja e interpretimit dhe zbatimit të ligjit material e procedural. Prandaj, kjo Gjykatë, në çështjen në shqyrtim, duke respektuar standardet e një procesi të drejtë ligjor, i krijoi kërkuesit mundësinë e mbrojtjes, nëpërmjet paraqitjes së provave dhe argumenteve të veta për rrethanat e faktit, por ai këmbënguli vetëm në paraqitjen e argumenteve për aspektin procedural.
Gjykata Kushtetuese, duke u bazuar në provat e paraqitura në gjykim, arriti në përfundimin se veprimet e kërkuesit për pranimin e ofertave dhe lidhjen e kontratave përbëjnë shkelje të rënda në kuptim të nenit 115 të Kushtetutës, që cenojnë figurën e autoriteteve shtetërore. Ato vijnë në kundërshtim me përmbajtjen e ligjit nr.7971, datë 26.7.1995 “Për prokurimin publik” dhe me Kodin e Procedurave Administrative, në nenin 37 pika 1 të të cilit i ndalohet shprehimisht punonjësit të organeve të administratës të marrë pjesë në një proces vendimmarrës apo në lidhje kontrate ku administrata që përfaqëson ka ose dyshohet të ketë një interes personal, direkt apo indirekt, në çështjen në fjalë ose kur kanë interes bashkëshortja ose të afërmit e tij.
Kërkuesi pretendoi se Këshilli i Ministrave gjatë procesit të vendimmarrjes nuk ka respektuar kërkesat e Kodit të Procedurave Administrative përsa i përket inicimit të procedimit administrativ, për njoftimin e personit që preket nga ky procedim dhe për procedurat e marrjes së këtij vendimi.
Nga gjykimi i çështjes rezultoi se kërkuesi Skënder Hasa ka qenë i pranishëm gjatë kontrolleve të ushtruara nga organet e mësipërme të kontrollit dhe ka paraqitur edhe kundërshtimet e veta rreth shkeljeve të përmendura në to. Mbi bazën e këtyre shkeljeve, Ministri i Brendshëm ka hartuar relacionin dhe propozimin përkatës për shkarkimin e tij, por kërkuesi nuk është dëgjuar nga Këshilli i Ministrave, si organ i cili ka vendosur shkarkimin.
E drejta për t’u dëgjuar, si pjesë e së drejtës së mbrojtjes, garantohet edhe në procesin administrativ përpara çdo organi, pavarësisht nga instanca dhe rëndësia e tij. Kjo realizohet nëpërmjet pjesëmarrjes së vetë individit në proces dhe nëpërmjet parashtrimit të argumenteve prej tij, ose avokatit të zgjedhur prej tij.
Megjithatë, sipas nenit 96/2 të Kodit të Procedurave Administrative, organi që zhvillon procedurën mund të mos i lejojë palët të shprehen kur këto kanë pasur rast t’i japin mendimet e tyre për çështje që kanë rëndësi për marrjen e vendimit. Në rastin në shqyrtim masa e marrë bazohet vetëm në rezultatet e kontrolleve të bëra në bashki, për të cilat kërkuesi ka paraqitur argumentet e veta.
Përsa i përket pretendimit tjetër të kërkuesit se vendimi duhet shfuqizuar edhe për shkak se nuk është argumentuar nga subjekti i interesuar ekzistenca e shkeljeve të rënda ligjore, Gjykata Kushtetuese konstaton se nga pjesa hyrëse e vendimit të Këshillit të  Ministrave del se ai bazohet në relacionin dhe propozimin e Ministrit të Brendshëm, ndërsa këto të fundit bazohen në informacionet e mëparshme të organeve kontrolluese për të cilat kërkuesi është vënë në dijeni dhe ka paraqitur argumentet e veta. Prandaj, në këtë rast, sipas nenit 109/1 të Kodit të Procedurave Administrative “mund të mjaftojë si arsyetim pranimi i këtyre informacioneve nga ana e organit përgjegjës për marrjen e vendimit përfundimtar”.

PËR KËTO ARSYE,

Gjykata Kushtetuese e Republikës së Shqipërisë, në mbështetje të neneve 72 e 77 të ligjit nr.8577, datë 10.2.2000 “Për organizimin dhe funksionimin e Gjykatës Kushtetuese të Republikës së Shqipërisë”, njëzëri, 

VENDOSI:
   
Rrëzimin e kërkesës.
Ky vendim është përfundimtar, i formës së prerë dhe hyn në fuqi ditën e botimit në Fletoren Zyrtare. 

LISTA E PRONAREVE QE DO TE SHPRONESOHEN NGA NDERTIMI {

BY PASS KORCE

SEGMENTIT RRUGOR KORCE-KAPSHTICE.

Pér tokén Bujgésore

Nr. | Emér Mbiemér Zona Nr. Pasurisé | Sip. m2 Cmimi Vlera
Kadastrale
1 Mihallag Boco 8561 131 200 1000 200000
2 Petraq Pojani 8561 9/23 224 1000 224000
3 Dhori Pojani 8561 9/22 266 1000 266000
4 Pandi Foto 8561 9/24 280 1000 280000
5 Jorgaq Gulimaci 8561 9/21 280 1000 280000
6 Figret Kamenica 8561 9/18 280 1000 280000
7 Sulejman_Voskopi 8561 9/20 280 1000 280000
8 Rexhep Furamani 8561 9/19 280 1000 280000
9 Llazi Jano 8561 9/17 285 1000 285000
10 | Krisanthi Tole 8561 9/16 219 1000 219000
11 | Sabrie Kosturri 8561 9/15 468 1000 468000
12 | Agim Morava 8561 9/14 288 1000 288000
13 | Reshat Troka 8561 9/13 810 1000 810000
14 | Raif Ushini 8561 9/12 558 1000 558000
15 | Edmond Shore 8561 9/11 504 1000 504000
16 | Resmije Bixhaku 8561 9/10 288 1000 288000
17 | Fatos Terolli 8561 9/9 270 1000 270000
18 | Edmond Pojani 8561 9/8 288 1000 288000
19 [ Haxhi Gura 8561 97 558 1000 558000
20 | Kadri Gjanci 8561 9/6 270 1000 270000
21 | Xhemil Goskova 8561 Plotésim 30 1000 30000
dokumentacioni
22 | Haxhi Goskova 8561 Proces 130 1000 130000
Rregjistrimi
23 | Rahman Goskova 8561 Proces 540 1000 540000
Rregjistrimi
7.596.000
Pér tokén truall
1 Xhemile Metko 8561 10/30 175 4000 700000
2 Festim Qelemeni 8561 10/27 780 4000 3120000
3 Bashképronarét 8561 10/31 800 4000 3200000
Viktori Abazi
Rajmonda Meleq Guri
Vjolica Meleq Shahini
4 Guri Cico 8561 10/26 400 4000 1600000
5 Kostandin Kicollari 8561 8/97 330 4000 1320000

6 Pali Kicollari 8561 8/96 420 4000 1680000
7 Shpresa Mujo 8561 8/118 102 4000 408000 |
8 | Adrian Azizi 8561 8/101 560 4000 2240000
9 Adrian Azizi 8561 8/117 93 4000 372000 |
10 | Bashkim Azizi 8561 8/102 374 4000 1496000
11 | Ibrahim Fidani 8561 8/110 260 4000 1040000
12 | Krisanthi Vangjeli 8561 8/103 264 4000 1056000
13 | Erieta Vangjeli 8561 8/103 264 4000 1056000
14 | Marika Mihal 8561 8/109 360 4000 1440000
15 | Bashkepronaret 8561 8/203 1820 4000 7 280 000
Oliga Riza
llia Riza
Zhaneta Riza
Vladimir Riza
Gjengji Riza
Spiro Riza
Petraq Riza |
Vangjel Riza !
Marjeta Riza '
Jera Riza
Kristaq Riza |
16_| Jetnor Pulaha 8561 8/180 378 | 4000 1512000
29.520.000
Useku Kapshtice
Pér tokén bujgésore
' Nr | Emér Mbiemér Nr. Sip. m2 Cmimi | Viera |
Pasurisé :
i1 | Zija Muco 147/1 300 600 180000
f? Demirali Xhaferri 147/2 522 600 ;L 313200
13| Veiz Yzeiri 14713 630 600 ‘ 378000 |
871.200

Vlera totale e shpronésimit éshté 37.987.200 (tridhjeté e shtaté milion e
néntéqind e tetédhjeté e shtaté mijé e dygind), leké.

HR. SERIAL: 160 30 00

REPUBLIKA E SHQIPERISE
AGJENCIA E LEGALIZIMIT URBANIZIMIT DHE INTEGRIMIT TE ZONAVE/NDERTIMEVE INFORMALE
DREJTORIA RAJONALE E ALUIZNI-t ...civineiverinnnencne

LEJE LEGALIZIMI
Nr. daté ___/___/200_

) BAZUAR NE LIGJIN NR. 9482, DATE 03.04.2006
“PER LEGALIZIMIN, URBANIZIMIN DHE INTEGRIMIN E NDERTIMEVE PA LEJE®

PER OBJEKTIN :
1 JEPET: o _ o B ) B
Emri Atésia Mbicmri
I T i Mbicmri -
B ,1,4_,”“ T o Atésia B - ) lemmu o
ME ADRESE :

Né [J zonén /[J vendbanimin / [] bilok banimin / {1 ndértimin informal / {7 territore té tjera,

€ emértuar .. .. me Vendimin e K.RR.T.-s¢/ K.RR.T.R.SH.-s&, Nr. ,daté /200

TE DHENAT E OBJEKTIT:

Sipérfaqja e parcelés ndértimore: - m’
Sipérfagja e ndértimit: m?
Sipérfagja totale e ndértimit: pér banim m? / pér aktivitet m?
Numri i kateve: mbi toké ;néntoké

Kondicione té vecanta:

KUFITARET E PRONES:

Veriu:
Jugu:
Lindja:

Peréndimi:

TE DHENAT E MESIPERME JANE SIPAS GEN-PLANIT DHE PLANIMETRIVE BASHKENGJITUR.

TITULLI I PRONESISE MBI TOKEN I VERTETUAR ME DOKUMENTIN:

OBJEKTIT, ESHTE | VLEFSHEM PER REGHSTRIM N ZYREN E REGJISTRIMIT TE PASURIVE T# PALUAJTSHME.




